Predkladacia správa

Na základe ustanovenia § 70 ods. 2 zákona Národnej rady Slovenskej republiky č. 350/ 1996 Z. z. o rokovacom poriadku Národnej rady Slovenskej republiky a podľa článku 24 Legislatívnych pravidiel vlády Slovenskej republiky Ministerstvo obrany Slovenskej republiky predkladá na rokovanie Legislatívnej rady vlády Slovenskej republiky návrh Výboru Národnej rady Slovenskej republiky pre pôdohospodárstvo a životné prostredie na vydanie zákona, ktorým sa dopĺňa zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov (tlač 1400).
Cieľom predloženého návrhu zákona, ktorým sa dopĺňa zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov je Ministerstvu obrany Slovenskej republiky zakázať predaj ciest a komunikácii na území bývalého Vojenského obvodu Javorina až do skončenia reštitúcií. 

Materiál bol predmetom medzirezortného pripomienkového konania v dňoch 1. apríla až 13. apríla 2015. K predloženému materiálu uplatnilo odporúčajúce pripomienky Ministerstvo spravodlivosti Slovenskej republiky a Generálna prokuratúra Slovenskej republiky. Zásadnú pripomienku uplatnil Úrad geodézie, kartografie a katastra Slovenskej republiky. 
Úrad geodézie, kartografie a katastra Slovenskej republiky navrhol zvážiť úpravu navrhovaného ustanovenia § 11 ods. 4 tak, že Ministerstvo obrany Slovenskej republiky na území bývalého Vojenského obvodu Javorina nesmie predávať pozemky pod cestami a pozemky pod komunikáciami až do ukončenia reštitúcií. Ak by malo byť Ministerstvu obrany Slovenskej republiky zakázané predávať takéto pozemky, žiada Úrad geodézie, kartografie a katastra Slovenskej republiky ďalej upraviť, či porušenie tohto zákazu spôsobí absolútnu neplatnosť alebo relatívnu neplatnosť právneho úkonu. V odôvodnení pripomienky uviedli, že v zmysle § 11 ods. 3 predmetného zákona je Ministerstvu obrany Slovenskej republiky zakázané predávať určité druhy pozemkov. Z navrhovanej právnej úpravy nie je zrejmé, či sa Ministerstvu obrany Slovenskej republiky zakazuje predávať cesty a komunikácie ako samostatné stavby alebo sa zakazuje predávať pozemky pod týmito stavbami. Podľa ich názoru je aj v tomto prípade potrebné zabrániť prevodu pozemkov pod cestami a komunikáciami až do ukončenia reštitúcií. V prípade, že sa Ministerstvo obrany Slovenskej republiky stotožní s touto pripomienkou, žiadajú výslovne upraviť, aké budú dôsledky porušenia daného zákazu, čím sa zabráni interpretačným sporom v aplikačnej praxi.                            

V nadväznosti na zámer  navrhovateľa právnej úpravy Ministerstvo obrany Slovenskej republiky odporúča Výboru Národnej rady Slovenskej republiky pre pôdohospodárstvo a životné prostredie zvážiť uplatnenú pripomienku Úradu geodézie, kartografie a katastra Slovenskej republiky. 

Záver 
Ministerstvo obrany Slovenskej republiky odporúča vláde Slovenskej republiky vysloviť súhlas s predloženým návrhom Výboru Národnej rady Slovenskej republiky pre pôdohospodárstvo a životné prostredie na vydanie zákona, ktorým sa dopĺňa zákon č. 281/       1997 Z. z. o vojenských obvodoch a zákon, ktorý sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení neskorších predpisov (tlač 1400).